text: 50 evakueret efter brand i Vejen
  21 september 2011 kl. 06.18
  Natten til onsdag udviklede der sig en kraftig brand i en nedlagt fabrik i Vejen. 50 mennesker måtte evakueres.
  Brandfolk er lige nu i gang med at slukke en kraftig brand, der natten til onsdag udviklede sig i en nedlagt møbelfabrik på Nygårdsvej 13 i Vejen.
  Ingen er kommet til skade under branden, men flere måtte evakueres kortvarigt, oplyser vagtchefen ved Syd- og Sønderjyllands Politi, Michael Skaarup.
  - Vi var nødsaget til at evakuere cirka 50 personer. Det er naboer og folk, der bor i området omkring fabrikken. De er dog på nuværende tidspunkt kommet tilbage til egen bolig igen, fortæller han.
  I forbindelse med den voldsomme brand er der opstået en kraftig røgudvikling, der umiddelbart ikke er farlig.
  Røgen kan dog afstedkomme gener i luftvejene, og derfor opfordrer Syd- og Sønderjyllands Politi beboere i området Nygårdsvej, Søndergade, Ahornsgade og Fuglsangers Allé holde sig indendørs og lukke vinduer og døre.
  Personer, der måtte få ubehag som følge af røgen, skal kontakte lægevagten, lyder politiets anbefaling.
  - Der er helt styr på situationen. Folk skal bare sørge for at holde døre og vinduer lukkede i det område, der er angivet, siger Michael Skaarup.
  Politiet kan på nuværende tidspunkt ikke sige noget om årsagen til branden.
  